L-elezzjoni għall-president ġdid ta' Barcelona posposta Ba rcelona ħabbru li l-elezzjoni għall-president tal-club ġiet posposta wara li t-tqaffigħ tal-każijiet tal-coronavirus ikkaw­żaw restrizzjonijiet ikbar fir-reġjun. L-elezzjoni kellha ssir fl-24 ta' dan ix-xahar iżda l-Gvern tal-Katalunja qal lill-club li mhux se jsiru eċċezzjonijiet għar-regoli biex jippermettu ħalli l-membri jivvutaw. Dan il-posponiment ifisser li Barcelona mhux se jkollhom reġim ġdid fil-kariga għall-aħħar ġimgħa ta' Jannar biex ikunu attivi fis-suq tat-trasferimenti waqt li l-futur ta' Lionel Messi mhux se jkun solvut għal xi żmien ukoll. Il-kuntratt ta' Messi se jintemmlu f'Ġunju meta jista' jħalli l-club bħala aġent ħieles wara li naqas fit-tentattiv tiegħu li jitlaq fis-sajf li għadda. Ma ġietx imsemmija data ġdida għall-elezzjoni, iżda l-club qal fi stqarrija li se jitlob lill-Gvern Katalan biex iħalli l-membri jivvutaw bil-posta. It-tliet kandidati għall-elezzjoni huma Joan Laporta, Victor Font u Toni Freixa, wara li kull wieħed kiseb in-numru neċessarju ta' firem mill-membri tal-club. Laporta u Font huma kunsidrati ż-żewġ favoriti li jirbħu.